Kazalo

1. Uvod

2. Operativni okvir

3. Računovodska poročila

4. Upravljanje Jamstvenega sklada EFSI v letu 2015

5. Ocena ustreznosti ciljnega zneska in ravni sredstev v Jamstvenem skladu EFSI

1.Uvod

Pravna podlaga za to poročilo je Uredba (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (v nadaljnjem besedilu: uredba o EFSI). Evropska komisija in Evropska investicijska banka (v nadaljnjem besedilu: EIB) sta sporazum o upravljanju EFSI in odobritvi jamstva EU (sporazum o EFSI) podpisali 22. julija 2015.

V členu 16(6) uredbe o EFSI je določeno, da Komisija vsako leto do 31. marca Evropskemu parlamentu, Svetu in Evropskemu računskemu sodišču predloži letno poročilo o upravljanju Jamstvenega sklada EFSI v preteklem koledarskem letu, vključno z oceno o ustreznosti ciljnega zneska in ravni sredstev v Jamstvenem skladu EFSI ter o tem, ali sklad potrebuje dodatna sredstva. To letno poročilo vsebuje predstavitev finančnega stanja Jamstvenega sklada EFSI na koncu preteklega koledarskega leta, finančnih tokov v preteklem koledarskem letu, pa tudi pomembne transakcije in vse relevantne informacije o finančnih računih. Vsebuje tudi informacije o finančnem upravljanju, uspešnosti in tveganju Jamstvenega sklada EFSI na koncu preteklega koledarskega leta.

Uredba o EFSI v členu 16(2) določa tudi, da EIB, po potrebi v sodelovanju z Evropskim investicijskim skladom (v nadaljnjem besedilu: EIS), Evropskemu parlamentu in Svetu enkrat letno predloži poročilo o operacijah financiranja in naložbenih operacijah EIB (v nadaljnjem besedilu: operacije EFSI), zajetih z Uredbo, ki se objavi. EIB do datuma priprave tega dokumenta še ni sprejela letnega poročila za leto 2015.

2.Operativni okvir

Jamstvo EU zajema operacije financiranja in naložbene operacije, ki jih EIB odobri za infrastrukturo in inovacije, in tiste, ki jih odobri EIS v zvezi z MSP. Del teh operacij je kritih z jamstvom EU, pri preostalem delu pa tveganje prevzame Skupina EIB.

V letu 2015 so skupne odobritve v okviru EFSI znašale 3 milijarde EUR v 19 državah članicah; od tega je 1,2 milijarde EUR odobrila EIB (10 operacij), 1,8 milijarde EUR pa EIS (83 operacij). Od teh odobritev jih je bilo konec leta 2015 1 553 milijonov EUR kritih z jamstvom EU (EIB – 1 155 milijonov EUR, EIS – 398 milijonov EUR). Skupna zapadla izpostavljenost, krita z jamstvom EU, je v smislu izplačil znašala okrog 202 milijona EUR.

EIB in EIS sta odgovorna za ocenjevanje in spremljanje tveganja posameznih operacij in sta Komisiji in Evropskemu računskemu sodišču marca 2016 sporočila informacije v skladu s členom 16(3) uredbe o EFSI. Komisija bo na podlagi teh informacij preverila ustreznost ciljnega zneska in ravni sredstev v Jamstvenem skladu EFSI.

V skladu s členom 16(2) uredbe o EFSI mora letno poročilo EIB Evropskemu parlamentu in Svetu vsebovati specifične informacije o skupnem tveganju, povezanem z operacijami financiranja in naložbenimi operacijami, izvedenimi v okviru EFSI, ter o unovčenjih jamstva.

V skladu s členom 12 uredbe o EFSI predstavlja Jamstveni sklad EFSI likvidnostno rezervo, iz katere se poplača EIB, če pride do unovčitve jamstva EU. V skladu s sporazumom o EFSI med EU in EIB se unovčitve jamstva izplačajo iz Jamstvenega sklada EFSI, če njihov znesek presega sredstva, ki jih ima EIB na voljo na računu EFSI. Račun EFSI, ki ga upravlja EIB, je bil vzpostavljen za namene zbiranja prihodkov EU iz naslova operacij, zajamčenih z EFSI, in izterjanih zneskov ter, v odvisnosti od razpoložljivega stanja, izplačilo unovčitev jamstva EU.

V Jamstvenem skladu EFSI so rezervacije oblikovane progresivno, pri čemer se upošteva povečanje izpostavljenosti jamstva EU.